Wir, der schulthes und radt zuͦ Brugg im Aͤrgeùw, thuͦnd kund und bekennend offenlich mit diszem brief, ✳ das uf hùt dato vor uns in versamlotem und verbannen radt verfùrsprecht
komen sind ✳ die erszamen̄, wyszen̄ meister Heinrich Ragor, predicant zuͦ Windisch, ✳ Hans Ragor von Klingnouw, von wegen ir selbs und als volmechtige gwalthaber dero, so nachbemelter handel berùrt, ✳ mitsampt
Albrecht Vygel als ein eelicher vogt Kathrin Ragorin̄ ✳ und Conrat Cuͤnzy als ein eelicher vogt Anna Ragorin̄, ✳ alle von Klingnoùw, ✳ mit volmechtigem gwalt ✳ an einem, ✳ und am anderen theil ✳ der from, vest
juncker Hans Uͦrich Zechender, burger zuͦ Bernn, ✳ der zit der groszmechtigen̄, edlenn, strengen̄, eren vesten̄, fromen, fursichtigen̄, erszamen, wyszen schultheszen und radt zuͦ Bernn, ✳ unszer gnedigen herrenn
und obern̄, ✳ hofmeister zuͦ Kuͤngszfeldenn. ✳ offnetend die obgedachten Ragoren̄ und bekantent, das sy von wegen̄ ir selbs und gwalthaber ander ir geschwisterte ✳ mitsampt den obgenanten̄ Albrecht Vygel und
Conrat Cuͦnzy als voͤgt obbemelter ir elichen huszfroùwen̄ ✳ mit guͦter, zitlicher vorbetrachtung, ungezwungen̄ und untrungē ✳ noch hindergangen, ✳ sonders irn nuz und fromen̄ hiemit ze schaffen̄ ✳ eins ufrechten̄, ewigen, bestentlichen verkoufs ✳ recht und redlich verkouft und zekoufen geben hetent ✳ und gabent vor uns in verbannem radt zekoufen ✳ mit mund und hand ✳ von und uszer ✳ ir, aller iro erben und nachkomen̄ ✳ hand und besizung, gwer und gewalt ✳ dem gedachten̄ hern hofmeister und allen sinen nachkomen̄ ✳ zuͦ handen, gwer und gewalt ✳ obgemelter unszer gnedigen herschaft zuͦ Bernn und irs hofs Kùngsfeldenn
einen hof, zuͦ Efingen im Schenkenberger ampt gelegen̄, bùwt der zyt Christen̄ Koprion und gibt jerlichs und ewigs bodenzinszes achthalben mùt kernen̄, ✳ sybenthalben mùt haber, ✳ dryszig Baszel blaphart ✳ und
vier alte huͤner, ✳ mit grund und boden, ✳ wun̄, weid, holz, feld, ackern, maten̄ und mit aller rechtsame und zuͦgehoͤrd, ✳ so von alter har bisz uf diszen tag ouch jez darin̄ und darzuͦ gehoͤrt hat ✳ und noch thuͤt, ✳ besonders mit allen den rechten̄, ✳ eeren, nuzen, zinszen und gùlten̄, ✳ so sy selbs ✳ und vor inen wylent Conrat Ragor, selig, ✳ ir veter, schulthes zuͦ Brugg, ✳ von dem semlicher hof und zynsz in erbs wysz an sy kommn̄,
ingehept und genoszen̄ hetent, besuͦchts und unbesuͦchts, ✳ nùzit darvon uszgenomen̄ noch vorbehalten̄. ✳ und were diszer kouf umb ebestimpten hof und zynsz zuͦgangen̄, geben und beschechen umb drùhundert und drù und zwenzig pfund an guͦter, genger̄, geber und genemer Berner mùnz, ✳ deren sich die bemelten̄ verkeufer bekantent, von bemeltem hern̄ keùfer an unszer gnedig₎ herren zuͦ Bernn statt also par
wol gezelt, uszgericht, gewert und bezalt sin, ✳ sagt₎ sy harumb quit, ledig und losz ✳ und verzichend sich hieruf ✳ des obgenanten hofs und zinszes mit grund, boden̄ und aller zuͦgehoͤrd, ✳ also das sy, ire erben und nachkomen̄ noch yemandts von ir wegen̄ zuͦ ewigen zyten̄ nùt mer daran sprechen noch fordern soͤllen und wellend, ✳ weder in̄ noch uszerthalb gerichts und rechts, in kein wys noch weg, ✳ sonders so süllen und moͤg₎
die vilgedacht₎ hern keùfer semlichen hof mit siner zuͦgehoͤrd ✳ und insonders den obbemelt₎ zinsz, so jerlich darvon gat, ✳ inhaben, nuzen, nieszen̄, bruchen, versezen, bekùmbern, verkoufen̄, ✳ besezen, entsezen̄ ✳ und
damit in allweg thuͦn und laszen̄ ✳ als mit irm eignen guͦt, ✳ des von inen, den keùfern̄, irn erben und nachkomen̄ ganz und gar ungesumpt, ungeirt und unverhindert. ✳ und alsz dan ein brief umb semlichen̄
hof und zinsz wysend ✳ sampt andern gùlt₎ und zinszen, darin̄ begriffen̄, ✳ wie die von her Dieboldten von Granwyl, ryter, erkouft sigen, ✳ des datumb uf frytag nechst vor sant Kathrinen tag nach Christi geburt
zalt fùnffzechenhùndert und einlyf jar ✳ vorhand, ✳ den sy gemelt₎ hern keùfern̄ ✳ von wegen der andern und merern gùlt₎ und zinszen, ✳ inen nit zuͦgehoͤrig, ✳ zuͦ irn handen und gwalt nit könden und moͤcht₎
uber antwurten̄ und geben̄, ✳ so soͤlle doch der selbig brief mit sinem inhalt by kreft₎ beliben, ✳ uszgesezt an diszem orth des obgemelt₎ hofs und zinsz. ✳ und ob witer schrift₎, ✳ deren sy diszer zit keine wùzsent,
ùber kurz oder lang jemer funden wurden̄, ✳ soͤltent den hern keùfern ✳ zuͦ irn handen̄ geben werden̄ ✳ oder aber mit keinerley irs inhalts ✳ wider vilbemelte hern keùfer und ire nachkomen̄ ✳ noch wider den
gedachten zinsz und hof mit aller zuͦgehoͤrd ✳ keinerley kraft noch macht haben̄ ✳ noch sy besagen̄ und binden̄ in kein wysz, ✳ weder in noch usserthalb gerichts und rechts, ✳ sonders sölch semliche schriften̄, wie die werend, ✳ mit irm inhalt und artiklen ✳ an diszem orth ✳ kraftlosz, hin, todt und abszin̄. ✳ sy, die verkeùfer, gelobtent ouch fùr sich, ire erben und nachkomen̄, diszen verkouf und brief mit allen sinem inhalt war, vest
und stet zehalt₎, ✳ ouch obgedachten hern keùfern und irn nachkomen̄ ✳ disz koufs fùr fry, unbekùmbert und ledig eigen rechte waͤren zesin ✳ hinathin gegen mencklichem als recht ist, ✳ wen und so dick das
not were oder sin wurde ✳ wider all uszùg, intrag, irrung und widerred. ✳ und nach semlicher eroffnūg ✳ und sy beder sytt disz verkoufs und koufs ein andern anred und bekantlich warend, ✳ begert₎ sy semlichs kreftig zeerkennen̄, ✳ das also nach unszer stat recht mit einheliger urteil erkent wart hiemit gnuͦg sin ✳ und diszer verkouf und kouf, ✳ ouch all obbestimpte meinung, puncten und artikel güt kraft
und handveste hetent und haben soͤltent jez und hienach. und des zuͦ urkund ✳ villgedacht₎ her keufers erfordern̄ ime zü handen̄ und gewalt unszer gnedigenn herren̄ und obern zü Bernn und irsz
hofs Kùngszfeldenn ein brief mit der statt Brugg insygel besiglot ✳ mit urtel von radts wegen̄ zegeben erkent ward, ✳ doch gmeiner statt, ✳ uns und unszern nachkomen̄ in allweg unvergriffen̄ und
on schaden. ✳ gszben und beschechen̄ den zwoͤlften tag winmonats, ✳ der jarn des herrenn gezalt fùnffzechenhundert dryszig und sechs jar. ✳ zùgen, so hieby im radt versamlot sind gsin und harumb
gesprochen hand: ✳ die erszamen̄, wyszen Baltiszar Fùchszlin, schulthes, ✳ Niclaus Schmid, altschulthes, ✳ Hans Frycker, ✳ meister Jos Radt, ✳ Fridlin Blatner, ✳ Heinrich Renold, ✳ Hans Zimberman, ✳ Hans Rosenstil,
Hans Brūner. ✳